  Руслан Нуриахметов Майя Бывальцева 2022-тӥ арын «Большой ремонт» ӵектос улсын Ижкарын 12 нылпи садъёслэсь но 14 школаослэсь липетъёссэс тупатъялозы. Ужъёсты быдэтэстыны 142 миллион манет висъязы. Со сярысь кар администарцилэн пресс-службаез ивортӥз. Та дырлы 34, 69, 72, 76 номеро школаослэсь но 106 номеро нылпи садлэсь липетсэс выльдон ужъёслэн быдӟалазы но дунзы тодмо ни. Мукет дышетон юртъёсъя оштолэзьлэн кыкетӥ ӝыныяз, лымы кошкем бере, вераны луоз. 52 номеро школын но 287 номеро нылпи садын липетъёсты рос-прос тупатъяны чакламын. Со понна нырысетӥезлы 25 миллион, кыкетӥезлы 16 миллион манет висъязы. Со сяна, таяз арын 62 номеро школалэсь липетсэ быдэсак выльдыны ӵектос дасялозы, со понна кар коньдэтын 700 сюрс манет чакламын. Тодэ вайытом, 2021-тӥ арын Удмуртилэн шоркараз 15 дышетон юртъёслэсь липетъёссэс тупатъязы, 17 дышетсконниосын выль укноос пуктылӥзы. Ватсалом, Ижкарын «Большой ремонт» ӵектос 2019-тӥ арын ужаны кутскиз. Со улсын школаослэсь но нылпи садъёслэсь липетъёссэс тупатъяло но унооссэс вошъяло. Ортчем аръёс ӵоже 99 дышетсконниослэсь липетъёссэс выльдӥзы, 82-езлэсь укнооссэс вошъязы. Тегъёс: Удмуртия Ижкар тупатъянужъёс лэсьтӥськон школаос дӥськут  